雍丘遇雨
作者：梅堯臣
朝代：宋

paragraphs: 日暮風雨急，逆水舟難牽。
波波入杞國，悄悄誰憂天。
闐闐陂中雷，羃羃隄外煙。
驟然沃大熱，蒸飫如炊煎。
飲水徒脹滿，渴喉殊未蠲。
摇篷已煩倦，汗額常不乾。
如何一席地，長少皆在前。
衣巾不敢去，又以禮數纏。
安得化嚴石，兩脛沒流泉。
每暑起此念，念之凡幾年。
終當逐逸志，奚必事華顛。